Afrikaans buig dalk die knie, maar val beslis nieArgieffoto Deur Elzette le Roux Akademia Programbestuurder: BCom Ekonomie en Regte Wanneer ek die beëindiging van Afrikaans as onderrigtaal by universiteite die afgelope week beskou, staan twee aspekte vir my uit. Een, studente onderskat die belangrikheid van moedertaalonderrig en twee, moedertaalonderrig (nie net Afrikaans nie) gaan voortaan in die privaat sektor gevestig word. Ek neem kennis van debatte op sosiale media – aan die een kant groepe wat dit handhaaf dat Afrikaanse studente self kies om in Engels te studeer en aan die ander kant groepe wat daarteen argumenteer. Ek moet bieg dat verskeie van my kollegas by openbare universiteite dit bevestig het dat die getal studente in die Afrikaanse klasse die afgelope drie jaar afgeneem het en die getal studente in die Engelse klasse weer toegeneem het. My kollegas het ook opgemerk dat hulle kon sien Afrikaanse studente woon die Engelse klasse by, aangesien daar ŉ klomp Afrikaanse antwoordstelle tussen die Engelse klasse se studente was. Een afleiding wat ek hieruit maak, is dat Afrikaanse studente ongelukkig in die slaggat getrap het deur die persepsie te huldig dat die sakewêreld Engels is en jy daarom in Engels moet studeer. Die invloed van hierdie wanopvatting kan nie onderskat word nie. Daar bestaan veel meer navorsing wat die teendeel bewys, naamlik hoe beter jou moedertaal, hoe beter jou tweede taal. Voorts, wanneer jy begrippe in jou moedertaal baasraak, kan jy dit toepas in enige ander taal waarin jy magtig is. Die taal waarin jy leer, is die taal wat jy lewendig hou. Taal is nie net ŉ taal nie. Dis ŉ identiteit, dis ŉ verstaan, dis ŉ leer, dis ŉ leef, dis ŉ uitleef, dis ook ŉ laat leef! Moenie in die strik trap om te glo dat voorgraadse studie in Engels, as jou tweede of selfs derde taal, jou meer suksesvol in “Globalish” gaan maak nie. Daar is ’n legio inligting wat reeds die teendeel bewys. Ek was bevoorreg om my studie in Afrikaans te voltooi. Ek het nie een oomblik teruggestaan om my in Engels in die hof te handhaaf, te argumenteer of korrespondeer nie. My moedertaalonderbou het my juis in staat gestel om my ook in Engels in die regsberoep te handhaaf. Artikel 29 van die Grondwet, 108 van 1996, plaas ŉ plig op die staat om, onder meer, verdere onderwys beskikbaar en toeganklik te maak. Duidelik het die staat gevind dat dit makliker is om reeds bestaande onderwysinstellings “toeganklik” te maak deur eentaligheid, naamlik Engels, af te dwing in plaas daarvan om onderrig eerder beskikbaar te stel deur nuwe instellings te bou en/of werklik toeganklik te maak deur die ontwikkeling van veeltaligheid. Derhalwe vestig moedertaalonderrig, soos Afrikaans, sigself in die privaat sektor omdat die staat nie sy grondwetlike plig nakom nie. Ons land het nie meer net twee amptelike tale nie, maar 11. Die onus rus nou op gemeenskappe om self toe te sien dat gehalte-onderrig in daardie moedertale plaasvind. Dis ook van sleutelbelang dat die belangrikheid van moedertaalonderrig nie net beklemtoon word nie, maar dat gehalte-onderrig ook nagestreef word. By Akademia glo ons in die belangrikheid van moedertaalonderrig, asook gehalte-onderrig om studente te help bou aan hul eie suksesvolle toekoms – nie net in ŉ Afrikaanse gemeenskap nie, maar in die breë Suid-Afrikaanse konteks, sowel as internasionaal. Studente wat byvoorbeeld Akademia se BCom Ekonomie en Regte verwerf, behoort nie net begrippe in hul moedertaal, Afrikaans, baas te raak nie, maar deur gehalte-onderrig ook in staat te wees om in byvoorbeeld Engels gesprekke te kan voer, redenasies aan te knoop, te debatteer, te skryf, sowel as dink. Akademia is ŉ privaat hoëronderwysinstelling wat ŉ verskil in mense se lewe maak, sodat hulle weer ŉ verskil in gemeenskappe kan maak. Bou saam aan gehalte-onderrig in Afrikaans, terwyl jy werk, sodat jy weer kan bou aan jou vry, veilige en voorspoedige toekoms.